Parlo ciaeo 18 giugno 2017
Nasce o “Festival da Zeneixitæ”, lengua e coltua misse in mostra
Andrea Acquarone
AUDIO
L’identitae colturale a l’è un quarcösa che pe vive o l’à beseugno de mettise delongo à giorno, de adattâse a-i cangi di tempi e de arvîse a-e contaminaçion che ghe vëgnan da-i rappòrti che a communitæ a tëgne co-o resto do mondo. Ma a l’à beseugno ascì de trovâ e seu forme de rappresentaçion, inte quæ a communitæ a peu reconoscise pe mandâ avanti un discorso ch’o l’arriva da lonxi e ch’o deve ammiâ a-o futuo. Unna dimenscion, sta chì, che pe tròppo tempo a l’è mancâ a-a communitæ ligure e zeneise, ch’a se treuva ancheu à fâ i conti co-a farta de un sentimento identitäio e colturale fòrte, tanto che e pöche vòtte che o spæga, o se treuva de spesso declinou in mòddo escludente e intortignou in sce lê mæximo.
Coscì l’è nasciuo, pe inçiativa de “Che l’inse!” e in conlaboaçion co-o “Ce.Sto.”, “Invexendo-Festival da Zeneixitæ”, ch’o se tegnià venardì e sabbo chi vëgnan a-i Giardini Luzzati à Zena. “Muxica, spettacoli, laboratöi pe-i figgeu”, o ne spiega o Andrea Menegazzo, ideatô da manifestaçion, “voeivimo che tutti i elementi da nòstra coltua trovessan rappresentaçion, sensa unna stissa de nostalgia”. A manifestaçion a l’arvià donca venardì à sett’oe de seia con l’esecuçion do “Basso de Zena” da parte di Mademi Quartet; a continuià con unna demostraçion do “bacco zeneise” (che i lettoî de Parlo Ciæo regordian). Dòppo ghe saià o laboratöio de trallalero co-i “Giovani Canterini di Sant’Olcese”, pe finî co-i conçerti di Mandillà, de U Carbun e do Mike from Campo. O giorno apreuvo, à unz’oe de mattin, l’è previsto un gio pe-i caroggi in zeneise; dòppo, à partî da sei oe, attivitæ pe-i figgeu e grande torneo de cirolla. À sett’oe i Pròf. Toso (linguista) e Corteise (meistro de muxica baròcca) e o stòrico de l’arte Giacomo Montanari tegnian unna conversaçion in sciâ rappresentaçion de l’identitæ zeneise inte arte, longo i secoli. Finio l’aperitivo, grande spettacolo di còmichi Ceccon e Balbontin, e pe concludde o conçerto di Makadam Zena. Tutto inta nòstra lengua. Chi sente l’appartenensa a-a nòstra tæra, no impòrta che origine o l’agge, o no peu mancâ.
Lescico
Apreuvo: seguente
Ascì: anche
Farta: mancanza
Giorno (mettise à): aggiornarsi
Inandiou: organizzato
Intirtignou: attorcigliato
Lonxi: lontano
Spæga: sorge
Stissa: goccia
© Riproduzione riservata
ita_Latn lij_Latn vec_Latn grn_Latn lij_Latn lij_Latn lij_Latn lij_Latn lij_Latn ita_Latn lij_Latn ita_Latn scn_Latn ita_Latn deu_Latn scn_Latn ita_Latn